**Liniște (sau Jazzul tristeții)**

*Cristian Andronic*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

,, Sunt atât de tristă, nu mai știu nici eu,

Ce mi se întâmplă, ce durere am,

Nici nu îți pot spune, parcă-mi este greu,

Nu ai nicio vină, sunt precum eram..."

După ce-mi scrisese, a tăcut de-odată,

Ploaia se-ntețise, și bătea în geam,

Mi-a venit tristețea, rece și udată,

Căci aceste vorbe, prea le-nțelegeam.

,, Ce frumos poți scrie! Dar rachiul, oare,

Nu îl poți exclude? Numai nu rachiu!"

Doamnă, am o rană, și profund mă doare,

Și-o tratez adesea, când adorm târziu.

Dar citiți mai bine, nu am nicio vină!

Știu aceste vorbe, n-are niciun rost,

Vrea astfel, să-mi fie, iarăși o străină.

Fiecare-n lume, e luat de prost.

E, această faptă, ca un fel de lege,

O-nvățasem bine, de cât timp exist,

Doar pierzând iubirea, o veți înțelege -

Îi plătesc un zâmbet, devenind mai trist.